Meer vas vir diefstal, vandalisme by City Power(Argieffoto: Severin D./Unsplash) Die kragverskaffer City Power het al sedert die instel van die landwye afsondering minstens 25 mense in hegtenis geneem vir verskeie misdrywe soos kabeldiefstal, vandalisme en onwettige verbindings. Die meeste van dié inhegtenisnemings hou verband met die steel van aluminium- en koperkabels, asook inbraak by substasies. Die verdagtes is oor die hele Johannesburg in hegtenis geneem, aan die polisie uitgelewer en aangekla. Isaac Mangena, woordvoerder van City Power, sê die aantal inhegtenisnemings wat die afgelope maand ten tyde van die afsondering aangemeld is, is 150% meer as wat in ŉ gewone maand plaasvind. Normaalweg word daar ongeveer tien inhegtenisnemings maandeliks aangemeld. Volgens Mangena verloor dié kragverskaffer, wat elektrisiteit verskaf aan die Stad Johannesburg, jaarliks miljoene rande weens hierdie soort misdrywe. Sers. Thela, City Power se hoof van sekuriteit, sê die rede waarom die inhegtenisnemings ten tyde van die afsondering toegeneem het, is nie noodwendig omdat daar meer gevalle van dié misdaad is nie, maar omdat hulle meer waaksaam is en veiligheidspanne dus vinniger enige strafregtelike aktiwiteite kan opmerk en betyds stopsit. City Power verwag egter dat vandalisme en kabeldiefstal waarskynlik ten tyde van die vlak 4-afsondering gaan toeneem wanneer sektore soos herwinning en metaalhandel weer diens hervat. Thela sê die kragverskaffer sal met behulp van patrollies, asook die nodige waaksaamheid van veiligheidsbeamptes en wetstoepassers seker maak dat vandalisme en diefstal in die komende weke bekamp word. City Power doen ŉ beroep op lede van die publiek om kabeldiefstal en vandalisme by 011 490 7900/7811 aan te meld.